Handelaar in hof wat wapens glo onwettig verander(Argieffoto) ŉ Vuurwapenhandelaar en geweersmid van Kroonstad het in die hof verskyn op aanklagte wat verband hou met die oortreding van die Vuurwapenwet. Paul Notnagel (58) word daarvan beskuldig dat hy onwettige veranderings aan vuurwapens gemaak het. Hy het Donderdag in die Kroonstad-streekhof verskyn en is op borgtog van R10 000 vrygelaat. Die saak is tot 11 Januarie uitgestel vir verdere ondersoek. Volgens kapt. Christopher Singo, Valke-woordvoerder in die Vrystaat, het beamptes van die Valke en die polisie se ballistiese eenheid Maandag Notnagel se wapenwinkel in Kroonstad deursoek nadat daar inligting ontvang is dat hy glo vuurwapens se reeksnommer verander en wysigings aan die wapens maak. Singo het gesê daar is op 235 vuurwapens afgekom wat verander is, asook staalstensils en ŉ haelgeweer wat in Norwood gesteel is. Daar is op die vuurwapens beslag gelê en Notnagel is in hegtenis geneem.